El Departament de Política Territorial i Obres Públiques, mitjançant l'Ordre PTO/530/2008, de 2 de desembre, ha fixat les tarifes dels serveis regulars de transport de viatgers per carretera dependents de la Generalitat de Catalunya que han de ser aplicades l'any 2009.
La Llei 18/2003, de 4 de juliol, de suport a les famílies, preveu a l'article 19.1 uns beneficis de suport a les famílies en els preus per a la prestació, d'entre altres serveis públics, del de transport.
La disposició addicional tercera de la Llei esmentada determina que en el seu desplegament reglamentari s'ha de tenir en compte, entre d'altres, la problemàtica específica de les famílies nombroses, per tal de fer efectiu el principi d'igualtat.
En compliment d'aquesta previsió s'escau fixar, mitjançant aquesta Ordre, d'una banda, les condicions d'aplicació d'aquests descomptes sobre les tarifes dels serveis regulars de transport de viatgers per carretera, i d'altra, la seva aplicació al conjunt dels serveis ferroviaris de competència de la Generalitat de Catalunya.
Per últim, atesa l'existència de diversos sistemes tarifaris integrats a l'entorn de les poblacions de Barcelona, Girona, Lleida i Tarragona, als quals estan adherides les empreses concessionàries dels serveis regulars de transport de viatgers per carretera esmentats, s'escau establir les condicions en què s'han d'aplicar aquests descomptes en relació amb els títols de transport integrats.
Serveis regulars de transport de viatgers per carretera
1.1 Les empreses concessionàries de serveis regulars de transport de viatgers per carretera dependents de la Generalitat de Catalunya han d'aplicar a les persones membres d'una família nombrosa les bonificacions següents sobre el preu del bitllet senzill:
a) Famílies nombroses de categoria general: reducció del 20%.
b) Famílies nombroses de categoria especial: reducció del 50%.
1.2 Les bonificacions establertes en aquest article s'han d'aplicar també sobre el preu dels abonaments mensuals o trimestrals personalitzats que, en el seu cas, tinguin establerts les empreses concessionàries de serveis regulars de transport de viatgers per carretera dependents de la Generalitat de Catalunya.
Serveis ferroviaris de transport de viatgers
Les bonificacions establertes a l'article 1 d'aquesta Ordre són d'aplicació als serveis ferroviaris de transport de viatgers competència de la Generalitat de Catalunya.
3.1 Les Autoritats Territorials de Mobilitat i els consorcis de transport públic que han establert sistemes tarifaris integrats als quals estiguin adherides empreses prestatàries de serveis de transport de viatgers dependents de la Generalitat de Catalunya han d'aplicar les bonificacions establertes a l'article 1 d'aquesta Ordre respecte els títols personalitzats de caràcter mensual o trimestral (T-Mes, T-Trimestre i T-Jove) que tinguin establerts.
3.2 Les Autoritats Territorials de Mobilitat i els consorcis de transport públic han de dur a terme les adaptacions del sistema tarifari integrat que siguin necessàries per donar compliment al que estableix aquest article.
En el període comprès entre la data d'entrada en vigor d'aquesta Ordre i la de posada a disposició dels usuaris dels títols de transport amb bonificació per a les persones membres d'una família nombrosa, s'ha d'aplicar un procediment de bescanvi, venda o fórmula anàloga, individualitzat, dels títols de durada temporal equivalent que permeti l'aplicació de les bonificacions corresponents a partir de la data d'entrada en vigor d'aquesta Ordre.
La Direcció General del Transport Terrestre ha d'analitzar i avaluar, en tot cas abans del 31 de desembre de 2009, la viabilitat de l'aplicació de les bonificacions establertes en aquesta Ordre a la resta de títols de transport no personalitzats.
La Direcció General del Transport Terrestre podrà dictar les instruccions que calgui per al desplegament i l'aplicació d'aquesta Ordre, que entrarà en vigor el dia 15 d'abril de 2009.